钦定古今图书集成/明伦汇编/交谊典/第012卷 > 班固白虎通 > 《三纲六纪》
## 钦定古今图书集成/明伦汇编/交谊典/第012卷 > 班固白虎通 > 《三纲六纪》

朋友者，何谓也？朋者，党也；友者，有也。《礼记》曰：“同门曰
朋，同志曰友。”朋友之交，近则谤其言，远则不相讪。一
人有善，其心好之；一人有恶，其心痛之。货则通而不
计，共忧患而相救，生不属，死不托。故《论语》曰：“子路云：
‘愿车马，衣轻裘，与朋友共敝之’。”又曰：“朋友无所归，生
于我乎馆，死于我乎殡。”朋友之道，亲存不得行者二，
不得许友，以其身不得专通财之恩。友饥，则白之于
父兄，父兄许之，乃称父兄与之，不听即止。故曰：友饥
为之减餐，大寒为之不重裘，故《论语》曰：“有父兄在，如
之何其闻斯行之也。”